1965. március 13-án Hamburgban, a Volksparkstadionban mutatkozott be az NSZK válogatottjában egy Olaszország elleni barátságos mérkőzés alkalmával, ami 1–1-re végződött. A Volksparkstadionban volt az utolsó válogatott mérkőzése is, ami a legendás 1974-es NSZK–NDK világbajnoki csoportmeccs volt. Részt vett az 1966-os világbajnokságon, ahol a döntőben vereséget szenvedtek a házigazda Anglia válogatottjától és az 1970-es világbajnokságon, ahol a harmadik helyet szerezték meg végül. 1972-ben Európa-bajnok lett és tagja volt az 1974-ben világbajnoki címet szerző válogatottnak. Az 1974-es vb csoportkörében lejátszott NSZK–NDK mérkőzést mind politikailag, mind érzelmileg felfokozott hangulat övezte. Az NDK 1–0-s győzelmével zárult a találkozó és emiatt Helmut Schön jelentős változásokat eszközölt a csapat összeállításában. Höttges kikerült a csapatból, mindez pedig azt eredményezte, hogy a világbajnokság után már nem kívánt többet a válogatottban szerepelni. 1965 és 1974 között 66 alkalommal szerepelt a nemzeti csapatban és 1 gólt szerzett.